Diari Oficial de la Generalitat Valenciana


Sumari del DOGV 3774, del 19-06-2000 (2000/5119)

ORDRE conjunta de 13 de juny de 2000, de les conselleries de Cultura i Educació i d'Economia, Hisenda i Ocupació, per la qual s'aproven les bases reguladores i el procediment general per a la concessió de subvencions per al desenrotllament de programes de garantia social i es convoquen per al curs 2000-2001.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3774

Data del DOGV
:   19-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/5119


Data del document
:   13-06-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * reinserció escolar
    * formació professional
    * inserció professional
    * educació especial
    * ensenyament professional
    * ajuda pública

ORDRE conjunta de 13 de juny de 2000, de les conselleries de Cultura i Educació i d'Economia, Hisenda i Ocupació, per la qual s'aproven les bases reguladores i el procediment general per a la concessió de subvencions per al desenrotllament de programes de garantia social i es convoquen per al curs 2000-2001. [2000/5119]
  
La Llei Orgànica, 1/1990, de 3 d'octubre, d'Ordenació General del Sistema Educatiu (BOE 238 de 4.10.90) establix en l'article 63.1 que els poders públics faran accions de caràcter compensatori, referents a les persones, grups i àmbits territorials que es troben en situacions desfavorables.
  
D'altra banda, l'article 23.2 de la mencionada Llei Orgànica, establix la necessitat d'organitzar programes específics de garantia social per als alumnes que no aconseguisquen els objectius de l'Educació Secundària, per tal de proporcionar-los una formació bàsica i professional que els permeta incorporar-se a la vida activa o prosseguir els seus estudis, i promoure la col·laboració de l'administració local amb les administracions educatives en el desenrotllament d'estos programes.
  
En el mateix sentit l'article 18.2 del Decret 47/1992, de 30 de març, del Govern Valencià (DOGV 1.759, de 6.04.92) disposa que la Conselleria de Cultura, Educació i Ciència, promourà la col·laboració amb altres administracions i institucions públiques o privades per a la seua realització i facilitarà els recursos materials i personals que contribuïsquen a l'eficàcia dels dits programes.
  
L'Ordre de 22 de març de 1994, de les conselleries d'Educació i Ciència, i de Treball i Afers Socials (DOGV 2.269, de 18.05.1994) ha regulat els programes de garantia social durant el període d'implantació anticipada del segon cicle de l'Educació Secundària.
  
Generalitzada la implantació de l'Educació Secundària Obligatòria, les Conselleries de Cultura, Educació i Ciència i d'Ocupació, han regulat per mitjà de l'Ordre conjunta de 24 de febrer de 2000 (DOGV 3708 de 14.03.2000), els aspectes essencials dels Programes de Garantia Social a desenrotllar en l'àmbit territorial de la Comunitat Valenciana.
  
El Decret 7/2000, de 22 de maig, del president de la Generalitat Valenciana (DOGV 37581, 23.05.2000), assigna a la Conselleria d'Economia, Hisenda i Ocupació les competències en l'àrea de formació professional atribuïdes anteriorment a la Conselleria d'Ocupació i a la Conselleria de Cultura i Educació les competències en matèria d'educació.
  
Per tot això i per tal d'unificar esforços en la consecució dels objectius establits en la legislació vigent, les conselleries de Cultura i Educació, d'Economia, Hisenda i Ocupació, fent ús de les facultats que ens conferix l'art. 35 de la Llei 5/1983, de 30 de desembre, de Govern Valencià (DOGV 138 de 30.12.83)
  
DISPOSEM
  
TITOL I
  
Normes generals
  
CAPÍTOL I
  
Disposicions comuns
  
Primer. Objecte i àmbit
  
1. L'objecte de la present ordre és establir les bases reguladores per a concedir les ajudes als programes de garantia social regulats en l'Ordre conjunta de 24 de febrer de 2000, de les Conselleries de Cultura, Educació i Ciència i d'Ocupació.
  
2. Tots el programes regulats en la present ordre tindran caràcter gratuït per a l'alumnat participant.
  
3. Els programes subvencionats hauran de realitzar-se dins de l'àmbit territorial de la Comunitat Valenciana, d'acord amb el que regula la present ordre.
  
Segon. Accions a les quals es pot donar suport i naturalesa de les ajudes
  
Les ajudes previstes en la present disposició tindran la naturalesa jurídica de subvencions públiques i aniran destinades al finançament total o parcial dels programes de garantia social que es realitzen a la seua empara. En la modalitat de Formació-Ocupació es podran igualment subvencionar els salaris que perceben els alumnes en el període de contractació sense que la concessió de les ajudes comporte en cap cas la generació de cap tipus de relació laboral amb la Generalitat Valenciana.
  
Tecer. Modalitats
  
Les ajudes es concediran per la reatlizació dels següents programes:
  
a) Modalitat de formació-ocupació.
  
b) Modalitat d'iniciació professional.
  
c) Modalitat per a alumnat amb necessitats educatives especials.
  
Estes modalitats es configuraran d'acord amb el que preveu l'apartat 3 de l'ordre conjunta de 24 de febrer de 2000.
  
Quart. Entitats promotores
  
1. Podran ser destinatàries de les subvencions previstes en la present ordre, les entitats que s'indiquen a l'apartat 13 de l'Ordre conjunta de 24 de febrer de 2000, per a cada una de les modalitats previstes en l'article anterior.
  
2. En tot cas, els qui aspiren a ser perceptors de les distintes ajudes hauran de tindre personalitat jurídica pròpia i reunir els requisits generals següents:
  
- Estar al corrent de les seues obligacions tributàries i de Seguretat Social en els termes establits per l'Ordre de la Conselleria d'Economia i Hisenda de 30 de maig de 1996 (DOGV núm. 2.775, 21.06.96).
  
- Haver complit les obligacions adquirides en el supòsit d'haver percebut altres subvencions de la Generalitat Valenciana en matèria de garantia social durant l'exercici anterior.
  
- Acreditar capacitat suficient en mitjans materials, humans i organitzatius per a complir els objectius establits en el programa.
  
Les entitats sense ànim de lucre hauran d'acreditar documentalment estar inscrites en els registres corresponents.
  
3. Els programes hauran de ser organitzats i impartits pel propi sol·licitant i no s'admetrà la subcontractació.
  
Cinqué. Difusió
  
1. Les entitats promotores faran constar en la publicitat (pòsters, cartells, tríptics, fullets informatius) i qualsevol campanya de premsa, oral o escrita, referida als programes de garantia social, que les accions formatives es subvencionen amb càrrec a fons procedents de la Generalitat Valenciana i del Fons Social Europeu.
  
2. El material imprés s'ajustarà a les instruccions i els models que a l'efecte subministre la Direcció General de Formació i Inserció Professional o la Direcció General d'Ordenació i Innovació Educativa i Política Lingüística, segons corresponga.
  
3. En les instal·lacions on es porten a terme programes de garantia social, es posarà en lloc visible la corresponent retolació que, segons el model normalitzat a tal efecte facilite la Direcció General de Formació i Inserció Professional o la Direcció General d'Ordenació i Innovació Educativa i Política Lingüística.
  
CAPÍTOL II
  
Procediment
  
Sisé. Presentació de sol·licituds, documentació i termini
  
1. Les sol·licituds per a l'obtenció de les ajudes acollides a la Modalitat de formació-ocupació, hauran de dirigir-se a la Direcció General de Formació i Inserció Professional de la Conselleria d'Economia, Hisenda i Ocupació i es presentaran per mitjà dels impresos de models normalitzats en les corresponents direccions territorials de la Conselleria d'Economia, Hisenda i Ocupació o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds per a l'obtenció de les ajudes acollides a les modalitats d'Iniciació Professional i per a Alumnat amb necessitats educatives especials, s'hauran de dirigir a la Direcció General d'Ordenació i Innovació Educativa i Política Lingüística de la Conselleria de Cultura i Educació i es presentaran per mitjà dels impresos de models normalitzats a les corresponents direccions territorials de Cultura i Educació o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds es presentaran omplint un model normalitzat de Sol·licitud General de Subvencions i un model normalitzat específic referit a les modalitats de Formació-Ocupació, d'Iniciació Professional i per a Alumnat amb Necessitats Educatives Especials.
  
2. Les ajudes previstes en les presents bases es convocaran per mitjà d'una ordre conjunta de les Conselleries de Cultura i Educació i d'Economia, Hisenda i Ocupació. El termini per a presentar les sol·licituds serà d'un mes que comptarà des de l'endemà de la publicació de la citada convocatòria en el Diari Oficial de la Generalitat Valenciana.
  
Les sol·licituds s'acompanyaran de la documentació que es ressenya i es desenrotlla tot seguit:
  
A. Projecte socioeducatiu d'actuació.
  
B. Documentació.
  
C. Dades de domiciliació bancària.
  
A. El projecte socioeducatiu d'actuació, que contindrà el pla formatiu de l'entitat col·laboradora i en què s'arreplegaran els aspectes següents:
  
a) Identificació del programa, que comprendrà:
  
- Denominació (perfil professional) del programa, que preferentment s'ajustarà a algun dels perfils professionals continguts en l'annex I.
  
- Modalitat:
  
- Formació-Ocupació
  
· Iniciació Professional
  
· Per a Alumnat amb Necessitats Educatives Especials.
  
- Entitat promotora.
  
- Localitat d'impartició.
  
- Domicili classes teòriques.
  
- Domicili classes pràctiques.
  
- Alumnat a què es dirigix:
  
· Descripció de l'alumnat.
  
· Llista de l'alumnat preinscrit.
  
En la modalitat de Formació-Ocupació es detallarà també:
  
- Domicili de realització de l'obra o servei que s'incorpora al programa.
  
- Duració del programa: 900 hores en 2 fases, 1a fase amb un total de 300 hores i 2a fase amb un total de 600 hores, de les quals 240 serien de treball productiu efectiu amb contractació.
  
En les modalitats d'Iniciació Professional i per a Alumnat amb Necessitats Educatives Especials, s'hauran d'incloure a més dels apartats indicats amb caràcter general, el següent
  
- Realització de les pràctiques (últim quadrimestre) en centres de treball: relació d'empreses col·laboradores.
  
b) Objectius generals: Justificació del programa.
  
- Objectius socioeducatius. Anàlisi del context.
  
- Objectius i descripció del Pla d'Inserció laboral en relació amb el mercat laboral de la zona i el sector.
  
- Pla de reinserció educativa. Proposta d'itineraris alternatius de formació previstos.
  
- En la modalitat Formació-Ocupació: obra o servei a realitzar. Breu descripció.
  
c) Disseny curricular del programa:
  
- Objectius a aconseguir en cada un dels seus components formatius.
  
· Formació Professional Específica.
  
· Formació Bàsica.
  
· Formació i Orientació Laboral i Tutorial.
  
· En la modalitat Formació-Ocupació: Obra o servei a realitzar.
  
· Activitats complementàries.
  
Continguts, activitats i criteris d'avaluació corresponents a cada un dels anteriors components. Els continguts de formació professional específica es concretaran en diversos mòduls que integraran les realitzacions professionals, els coneixements teòrics i les pràctiques que requerisca la consecució dels objectius al respecte.
  
- Sistemes i procediments d'avaluació de l'alumnat.
  
- Metodologia didàctica a utilitzar.
  
- Pla d'orientació i acció tutorial.
  
d) Professorat: que contindrà titulació, experiència professional, experiència docent i especificarà els components formatius a impartir per cada un d'ells.
  
e) Recursos materials:
  
- Instal·lacions. Aules de classes teòriques (descripció i superfície). Taller per a pràctiques (descripció i superfície).
  
- Equip didàctic a utilitzar. Nombre, classe i descripció dels elements.
  
- Material didàctic de consum.
  
- Nombre d'elements per alumne.
  
- Descripció.
  
f) Compromís d'inserció (voluntari) a aconseguir amb posterioritat a la finalització del projecte d'actuació.
  
g) Descripció de la inversió que es requerix.
  
h) Projecte econòmic, avaluant els següents costos:
  
Part A. Professorat i control de la docència
  
Part B. Despeses generals
  
Part C. Inversions
  
Part D. Salaris de l'alumnat (únicament en la modalitat Formació-Ocupació).
  
i) En la modalitat Formació-Ocupació: Projecte d'execució de l'obra o servei a realitzar:
  
- Utilitat pública o social.
  
- Experiència professional que proporcionarà a l'alumnat.
  
B. Documentació:
  
Amb caràcter general, es presentarà:
  
a) Certificat acreditatiu de les fonts de finançament d'aquella part del projecte que no subvencione la Conselleria de Cultura i Educació o la Conselleria d'Economia, Hisenda i Ocupació, si s'escau.
  
b) Certificat acreditatiu d'estar al corrent de les obligacions tributàries i enfront de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's a la data de finalització del termini de presentació de sol·licituds.
  
c) Altres documents:
  
- Documentació acreditativa i identificativa del sol·licitant i del seu representant legal.
  
- Documentació d'identificació fiscal del sol·licitant.
  
- Acreditació de la inscripció de l'entitat en el registre corresponent.
  
- En el supòsit que l'entitat promotora, siga una entitat territorial pública, certificació de l'acord de l'òrgan competent que autoritze la sol·licitud.
  
En la modalitat Formació-Ocupació, s'acompanyarà, també, un document acreditatiu de la titularitat jurídica de l'immoble o del servei objecte d'actuació i la seua disponibilitat per a l'execució de l'obra o servei previst. En el cas de titularitat privada, document de cessió per a ús públic per un termini no inferior a vint-i-cinc anys.
  
En les modalitats d'Iniciació Professional i par a Alumnat amb Necessitats Educatives Especials, s'haurà d'acompanyar la documentació indicada amb caràcter general, de l'acreditació, si s'escau, de l'experiència de l'entitat en l'atenció, formació i inserció de joves amb necessitats educatives especials.
  
C. Dades de domiciliació bancària segons el model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria de Cultura i Educació o de la Conselleria d'Economia, Hisenda i Ocupació i no han tingut cap variació.
  
3. Quan la sol·licitud no reunisca els requisits assenyalats en l'article 70.1 de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb la present ordre resulte exigible, es requerirà l'interessat, perquè en el termini de 10 dies, esmene la falta o acompanye els documents preceptius, amb indicació que, si no ho fa, se'l tindrà per desistit de la seua petició, amb la resolució prèvia que haurà de ser dictada en els termes previstos en l'article 42 de la Llei 4/1999.
  
En el supòsit que els documents que han d'acompanyar la petició de concessió de les ajudes ja estigueren en poder de qualsevol òrgan de l'administració actuant, el sol·licitant es podrà acollir al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan de dependència en què van ser presentats i que no hagen passat més de cinc anys des de la finalització del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació, o si no és possible, l'acreditació per altres mitjans dels requisits a què es referix el document.
  
Seté. Valoració de les sol·licituds.
  
1. Per tal de valorar les sol·licituds de programes de garantia social i efectuar les corresponents propostes de resolució, es crea una Comissió Mixta de programes de garantia social, que valorarà totes i cada una de les distintes modalitats, tenint en compte la distribució territorial de les sol·licituds, i el funcionament de les quals es regirà pel règim previst per als òrgans col·legiats en el capítol II del Títol II de la Llei 30/92 de Règim Jurídic de les Administracions Públiques i del Procediment Administratiu Comú.
  
2. La seua composició serà la següent:
  
- President: el director general de Formació i Inserció Professional o la persona en qui delegue.
  
- Vicepresident: el director general d'Ordenació i Innovació Educativa i Política Lingüística o la persona en qui delegue.
  
- Dotze vocals:
  
. Sis d'ells nomenats per la Direcció General de Formació i Inserció Professional de la Conselleria d'Economia, Hisenda i Ocupació, dels quals tres seran funcionaris/àries de la mateixa Direcció General i tres experts/es de reconegut prestigi en la matèria que seran nomenats pel director general de Formació i Inserció Professional.
  
. Sis d'ells nomenats per la Direcció General d'Ordenació i Innovació Educativa i Política Lingüística de la Conselleria de Cultura, i Educació, dels quals tres seran funcionaris/àries de la mateixa Direcció General i tres experts/es de reconegut prestigi en la matèria que seran nomenats pel director general d'Ordenació i Innovació Educativa i Política Lingüística.
  
- Secretari: exercirà les funcions de secretari un dels dotze vocals designats, que serà nomenat pel president de la Comissió Mixta de programes de garantia social.
  
3. A les reunions de la Comissió, podran assistir, amb veu però sense vot, dos representants dels sindicats més representatius.
  
4. La Comissió de programes de garantia social, supervisarà inicialment el compliment dels requisits formals previstos en la present ordre i realitzarà la valoració formal i material de les sol·licituds presentades en funció dels següents criteris:
  
A) Avaluació formal:
  
a) Trajectòria de l'entitat en gestió d'inserció laboral o reinserció educativa.
  
b) Infraestructura docent de l'entitat.
  
c) Expectatives d'inserció laboral o educatives previstes en l'acció sol·licitada.
  
B) Valoració material:
  
a) Contingut teòric i pràctic.
  
b) Metodologia d'impartició.
  
c) Professorat.
  
5. Realitzada la valoració i atenent a l'oportunitat de l'acció, s'efectuaran les oportunes propostes de resolució, que hauran d'estar suficientment motivades, indicant els factors o criteris tinguts en compte en la valoració i la seua aplicació concreta.
  
6. L'avaluació de les sol·licituds se subjectarà als criteris de valoració que es detallen en l'annex II de la present convocatòria, corresponents a les modalitats de Formació-Ocupació, d'Iniciació Professional i per a Alumnat amb Necessitats Educatives Especials respectivament.
  
7. La comissió de valoració proposarà la quantia del mòdul econòmic a aplicar a cada acció formativa, tant en la primera com en la segona fase.
  
8. La Comissió Mixta és així mateix, l'òrgan competent per a proposar la denegació de les ajudes en la segona fase, en el supòsit que es produïsca algun incompliment greu durant el desenrotllament de la primera fase del programa de garantia social.
  
Huité. Resolució
  
1. El director general de Formació i Inserció Professional, per delegació del conseller d'Economia, Hisenda i Ocupació, per a la modalitat de Formació-Ocupació, i el director general d'Ordenació i Innovació Educativa i Política Lingüística, per delegació del conseller de Cultura i Educació, per a les famílies d'Iniciació Professional i per a Alumnat amb Necessitats Especials, resoldran en 2 fases l'atorgament o la denegació de les subvencions previstes en la present ordre.
  
2. El termini màxim de resolució i notificació, serà, per a la primera fase de dos mesos des de l'endemà de la finalització del termini de presentació de sol·licituds.
  
Transcorregut el termini per a dictar i notificar la resolució corresponent a la primera fase, podrà entendre's desestimada la sol·licitud per silenci administratiu, en els termes establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener; i això sense perjuí que subsistisca l'obligació legal de resoldre la petició formulada.
  
3. La primera fase comprendrà des de l'1 de setembre a efectes de contractació del professorat i des del 15 de setembre en relació amb l'inici de l'acció formativa, fins al 31 de desembre de l'any d'inici del programa.
  
4. La segona fase comprendrà:
  
(a) En la modalitat Formació-Ocupació: des de l'1 de gener fins al 31 de maig de l'exercici següent al de l'inici del programa i comprendrà dos períodes, un primer període corresponent als mesos de gener i febrer exclusivament de formació i un segon període des de l'1 de març fins al 31 de maig, de contractació que incorpora la realització d'un treball productiu en relació a l'àmbit professional del projecte formatiu, per mitjà de contracte de treball.
  
(b) En les modalitats d'Iniciació Professional i per a Alumnat amb Necessitats Educatives Especials: des de l'1 de gener fins al 15 de juny de l'exercici següent al d'inici del programa.
  
5. La resolució de la segona fase estarà condicionada a la correcta realització de la primera fase, així com a l'existència de consignació pressupostària suficient en el dit exercici. Es podran imputar, en este cas, les despeses realitzades per al desenrotllament del programa des de l'1 de gener. El termini per a la resolució d'esta segona fase serà de dos mesos des de la publicació en el Diari Oficial de la Generalitat Valenciana de l'ordre per la qual es done publicitat a la totalitat de les línies de crèdit i a l'import global màxim destinat a la concessió de les ajudes previstes en la present Ordre.
  
6. L'específica consignació pressupostària destinada a la segona fase, el seu efectiu atorgament, la forma en què es produïsquen els lliuraments i la seua justificació quedaran condicionats, en tot cas, a la normativa que dicte la Conselleria de Cultura i Educació i la Conselleria d'Economia, Hisenda i Ocupació, en les modalitats de la seua competència. El sol fet de la concessió de la subvenció per a la primera fase, no implica cap obligació per a la Generalitat Valenciana pel que fa al finançament de la segona fase.
  
La citada consignació es publicarà per mitjà d'una ordre en el Diari Oficial de la Generalitat Valenciana.
  
7. Les resolucions de concessió contindran, com a mínim, els següents punts:
  
a) Identificació del beneficiari.
  
b) Denominació del programa.
  
c) Localitat d'impartició.
  
d) Modalitat
  
e) Nombre d'alumnes.
  
f) Nombre d'hores.
  
g) Subvencions atorgades a càrrec dels pressupostos de la Conselleria de Cultura i Educació o de la Conselleria d'Economia, Hisenda i Ocupació, per al finançament de les despeses previstes per la present ordre, desglossades per conceptes.
  
h) Qualssevol altres especificacions que s'estime oportú incorporar en cada cas concret.
  
i) En la modalitat Formació-Ocupació: obra o servei a realitzar.
  
8. Les resolucions que dicte el director general de Formació i Inserció Professional i el director general d'Ordenació i Innovació Educativa i Política Lingüística a l'empara de la present ordre, esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució, d'acord amb el que establix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si s'escau, qualsevol altre que estimen procedent.
  
Davant de la desestimació per silenci administratiu podrà interposar-se contra l'acte presumpte idèntic recurs, en el termini de sis mesos a comptar des que haguera finalitzat el termini que per a dictar i notificar la resolució expressa que es menciona en els punts 2 i 5 d'este apartat; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, ja mencionats.
  
Nové. Costos elegibles.
  
1. Els costos elegibles es distribuiran en::
  
A. Part A. Professorat i control de la docència.
  
B. Part B. Despeses generals.
  
C. Part C. Inversions.
  
D. Salari de l'alumnat (únicament en la modalitat Formació-Ocupació).
  
A. Part A. Professorat i control de la docència.
  
La contractació del professorat es formalitzarà 15 dies abans del començament de l'acció formativa per a realitzar les tasques prèvies al seu inici, com entrevistes amb l'alumnat i matriculació.
  
En este apartat es podran imputar els següents costos:
  
- Salaris del professorat: docència, incloses les hores lectives i hores de tutoria, tasques prèvies i conclusives de l'acció formativa. Els professors que conformen l'equip docent base previst en l'apartat 20 de la present ordre, podran dedicar un màxim de 2 hores diàries per a activitats complementàries a la docència, sempre que es justifiquen documentalment els salaris amb les corresponents nòmines, i amb la presentació prèvia d'una memòria subscrita pel representant legal de l'entitat beneficiària en què s'acredite el tipus d'activitat desenrotllada en l'horari i la seua necessitat.
  
- Despeses de la Seguretat Social a càrrec de l'entitat promotora quan haja contractat els professors en règim de dret laboral, amb obligació de la seua afiliació i/o alta en la Seguretat Social.
  
Únicament s'admetran justificants de pagament a persones físiques, tant si el servei ha sigut prestat pel personal de la pròpia entitat promotora, com si s'ha contractat una prestació de serveis professionals amb persones alienes.
  
B. Part B. Despeses generals.
  
Comprendran les despeses d'organització o institucionals. Es classifiquen en costos indirectes i costos directes.
  
a) Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els succeïts en les pràctiques no laborals.
  
- Despeses per assegurança de responsabilitat civil de formadors i alumnat.
  
- Despeses de personal directiu i administratiu atribuïbles al desenrotllament de l'acció formativa. La contractació d'estos professionals que tinguen intervenció en l'acció formativa per a tasques de coordinació, assessorament i administració haurà de justificar-se en el projecte indicant-se els costos que s'imputen a càrrec del programa. En cap cas esta despesa podrà superar el 20% de la Part B que figure en la resolució de concessió.
  
- Despeses generals: En este apartat s'inclouen:
  
- Despeses de publicitat dels programes de garantia social, que responguen a les actuacions realitzades en compliment del que disposa l'apartat 5 de la present ordre.
  
- Despeses de lloguers, tant d'instal·lacions com de maquinària lligada directament a la docència.
  
- Despeses d'energia elèctrica, combustible i, en general, manteniment de les instal·lacions i equips docents.
  
- Despeses de comunicació (fax, telèfon, connexió a Internet, etc.).
  
- Despeses de desplaçament del professorat derivats de la seua assistència a reunions de coordinació i/o trobades convocades per les Conselleries de Cultura i Educació i d'Economia, Hisenda i Ocupació, segons corresponga.
  
b) Costos directes:
  
- Material consumible adquirit per al desenrotllament de la docència no recuperable a la finalització del programa de garantia social, i relatiu a les distintes àrees que integren esta acció formativa.
  
- Altres costos:
  
- Compra de material didàctic.
  
- Despeses de recopilació i impressió de materials d'ensenyament.
  
C. Part C. Inversions.
  
Es podran imputar les despeses en instal·lacions, i material inventariable, només realitzables en la primera fase i a càrrec del capítol VII del pressupost corresponent a l'exercici en què s'inicia el curs.
  
Els programes que donen continuïtat als implantats en el curs d'inici del programa anterior podran sol·licitar fins a un màxim de 750.000 PTA. (4.507,59 euros) per a completar l'equipament.
  
Els programes de nova implantació podran sol·licitar un màxim de d'1.750.000 PTA. (10.517,71 euros) en el present apartat.
  
Qualsevol tipus d'inversions que se sol·liciten hauran de tindre una relació directa amb l'especialitat sol·licitada i detallar-se en el projecte d'actuació. Quan es tracte d'obres que exigixquen projecte tècnic, este haurà d'estar sotmés a informe de l'oficina de Supervisió de Projectes o de tècnics designats per la Conselleria d'Economia, Hisenda i Ocupació o de Cultura i Educació, segons el cas, en els termes previstos en l'article 46.3 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
  
D. Part D. Salaris de l'alumnat (únicament en la modalitat Formació-Ocupació)..
  
Se subvencionarà l'entitat promotora per a cobrir els costos salarials derivats dels contractes laborals previstos per a la modalitat Formació-Ocupació del programa de garantia social. El contracte a celebrar entre l'entitat i els seus alumnes serà a temps parcial amb una jornada de treball de cinc hores diàries i un total de 240 hores i s'haurà d'ajustar a la normativa vigent en matèria laboral.
  
2. El finançament dels costos previstos pel present article es realitzarà a càrrec de les dotacions que en els pressupostos de la Conselleria d'Economia, Hisenda i Ocupació, s'establisquen anualment per a fer front al programa de garantia social, en les modalitats de Formació-Ocupació i a càrrec dels pressupostos de la Conselleria de Cultura i Educació que s'establisquen anualment per a fer front al programa de garantia social, en les modalitats d'Iniciació Professional i per a Alumnat amb Necessitats Educatives Especials.
  
3. L'import de les subvencions previstes en la present ordre en cap cas podrà ser de tal quantia que aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte. En el cas de rebre subvencions o ajudes per a l'acció formativa, el representant de l'entitat certificarà la seua quantitat i el seu origen. Quan l'import de les subvencions percebudes per l'entitat supere el cost de l'activitat a desenrotllar i la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat.
  
Deu. Quantia de la subvenció.
  
La subvenció a concedir per transferències corrents o transferències de capital, tant en la primera com en la segona fase del programa de garantia social, s'establirà d'acord amb els mòduls econòmics següents:
  
a) Per a la modalitat Formació-Ocupació:
  
- Part A: un màxim de 320 pessetes (1,92 euros), per hora i alumne/a.
  
- Part B: un màxim de 250 pessetes (1,50 euros), per hora i alumne/a.
  
- Part C: un màxim d'1.750.000 pessetes (10.517,71 euros) per projecte nou.
  
- un màxim de 750.000 pessetes (4.507,59 euros) per projecte de continuïtat
  
- Part D: En els contractes de treball dels alumnes amb l'entitat, derivats del programa, per a la realització de l'obra o servei la Conselleria d'Economia, Hisenda i Ocupació subvencionarà el Salari Mínim Interprofessional anualment establit. Així mateix se subvencionaran la totalitat de les quotes a càrrec de l'ocupador corresponent a contingències comunes i professionals, Fons de Garantia Salarial i formació professional.
  
b) Per a la modalitat d'Iniciació Professional:
  
- Part A: un màxim de 320 pessetes (1,92 euros) per hora i alumne/a.
  
- Part B: un màxim de 250 pessetes (1,50) per hora i alumne/a.
  
- Part C:
  
. un màxim de 1.750.000 pessetes (10.517,71 euros) per projecte nou.
  
. un màxim de 750.000 pessetes (4.507,59 euros) per projecte de continuïtat.
  
c) Per a la modalitat per a Alumnat amb Necessitats Educatives Especials:
  
- Part A: un màxim de 480 pessetes (2,88 euros) per hora i alumne/a.
  
- Part B: un màxim de 250 pessetes (1,50 euros) per hora i alumne/a.
  
- Part C:
  
. un màxim de 1.750.000 pessetes (10.517,71 euros) per projecte nou.
  
. un màxim de 750.000 pessetes (4.507,59 euros) per projecte de continuïtat.
  
Onze. Pagament de la subvenció.
  
1. Pagament de la subvenció corresponent a la primera fase: Esta fase comprén des del començament del programa, el 15 de setembre fins al 30 de desembre de l'any d'inici i inclou costos imputables a les despeses de transferències corrents i a transferències de capital:
  
a) Costos imputables a les despeses de transferències corrents de la primera fase indicats com a Part A i B en l'apartat 9 de la present ordre.
  
Començada l'acció formativa, i complida per l'entitat l'obligació d'aportar la documentació d'inici prevista en l'apartat 12 de la present ordre, es podrà fer el pagament d'un 40% de la subvenció concedida corresponent a transferències corrents en el cas d'entitats públiques, sense que siga exigible l'aportació d'aval bancari, d'acord amb l'exempció prevista en l'article 47 bis del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
  
Quan es tracte d'entitats sense ànim de lucre i en virtut del que establix el citat article, l'entitat sol·licitant haurà de garantir dit acompte del 40% per mitjà de l'aportació d'aval bancari.
  
En tot cas, l'aval haurà d'estar constituït amb renúncia al benefici d'excussió o amb caràcter solidari.
  
El percentatge restant de la subvenció en concepte de transferències corrents, es farà efectiu en finalitzar la primera fase i després de la presentació, per part de l'entitat promotora del programa, de la declaració de despeses, firmat pel representant de l'entitat i la justificació de les despeses indicades en la declaració anterior. La dita justificació de despeses haurà de realitzar-se abans del 7 de gener de l'exercici següent al de l'inici del programa.
  
Les entitats públiques podran presentar declaració dels costos socials i nòmines corresponents al mes de desembre, per mitjà d'un escrit del secretari de la corporació en què queden expressades les quantitats exactes a tal efecte i el compromís de presentar els corresponents documents compulsats abans del 10 de febrer següent. En el cas de les entitats sense ànim de lucre, la dita declaració la realitzarà el representant de l'entitat.
  
b) Costos imputables a les transferències de capital (inversions) indicats com a Part C en l'apartat 9 de la present ordre.
  
El pagament de les subvencions atorgades en concepte d'inversions, es realitzarà contra el certificat de l'obra, en els termes previstos en l'article 46.3 del text refós de la Llei d'Hisenda Pública o amb la presentació prèvia de la factura de l'adquisició d'equipament. L'entitat haurà d'aportar una memòria d'actuacions en la sol·licitud de subvenció, comprometent-se a realitzar les inversions i justificar-les abans del 30 d'octubre.
  
2. Pagament de la subvenció corresponent a la segona fase:
  
La segona fase comprén des de l'1 de gener de l'exercici següent al de l'inici del programa fins a la seua finalització, la data límit de la qual s'establix en el 31 de maig per a la modalitat de Formació'Ocupació i en el 30 de juny per a les modalitats d'Iniciació Professional i per a Alumnat amb Necessitats Educatives Especials. En esta fase no es preveuen despeses d'inversió i per això tot el procediment anirà referit a despeses corrents.
  
Les ajudes corresponents a la segona fase es lliuraran en els termes que establisca la resolució aprovatòria de la Conselleria d'Economia, Hisenda i Ocupació o la Conselleria de Cultura i Educació, una vegada justificada correctament la primera fase i vist l'informe que sobre la seua correcta realització, porte a terme el tècnic d'enllaç assignat per la Conselleria d'Economia, Hisenda i Ocupació o la Inspecció Educativa dependent de la modalitat.
  
Dotze. Documentació d'inici.
  
1. La presentació de la documentació d'inici es farà en el termini de 15 dies des de la data d'inici del curs i constarà de la següent documentació:
  
- Relació de participants en el programa.
  
- Documentació acreditativa d'haver subscrit i pagat l'assegurança d'accidents i de responsabilitat civil per mitjà de l'aportació de la pòlissa de l'assegurança o la carta de garantia.
  
- Original o Fotocòpia compulsada de la documentació acreditativa de la titulació i/o experiència professional de l'equip docent.
  
- Altres documents que s'indiquen en les resolucions aprovatòries corresponents.
  
- En la modalitat para d'Alumnat amb Necessitats Educatives Especials i en aquells programes d'Iniciació Professional que integren fins a un màxim de tres d'ells, es necessitaran els certificats de minusvalidesa, i informes psicopedagògics originals o compulsats de data no anterior a 6 mesos comptats des de la data d'inici del programa.
  
2. L'assegurança d'accidents dels alumnes es contrastarà des de l'inici de l'acció formativa i fins a la seua finalització i comprendrà almenys la següent cobertura i serà sempre sense franquícia:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenrotllament del programa, incloent el temps necessari per al desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 2.000.000 de pessetes (12.020,24 euros) per mort i de 4.000.000 PTA., (24.020,48 euros) per Invalidesa permanent derivats d'un accident en el desenrotllament del programa o en el desplaçament.
  
- Indemnització diària a l'alumne derivada d'un accident en el desenrotllament del programa que produïsca una impossibilitat d'assistència. El període serà des del seté dia de baixa i fins a un màxim d'un any. La indemnització mínima serà de 1.100 pessetes (6,61 euros) diàries.
  
L'entitat estarà obligada a mantindre la cobertura en l'assegurança d'accidents durant tot el període de desenrotllament del programa en què l'alumne romanga d'alta.
  
Tretze. Obligacions de les entitats promotores.
  
Són obligacions de les entitats promotores:
  
a) Realitzar el programa de garantia social subvencionat, subjecte a l'Ordre marc de 24.02.2000 (DOGV 3.708) i a la present ordre, segons els requisits i les condicions que figuren en l'ordre de convocatòria, en la resolució aprovatòria, i en allò que no contradiga cap de les anteriors, en el projecte socioeducatiu d'actuació.
  
Davant de qualsevol variació substancial en el contingut del programa haurà de demanar-se autorització a l'administració concedent i, només en el cas que existira aprovació expressa, emesa per escrit en el termini dels 30 dies següents a la data de presentació de la sol·licitud d'autorització, podrà executar-se el projecte d'acord amb les condicions de la sol·licitud cursada. En el supòsit que no existisca aprovació en el citat termini, s'haurà d'entendre desestimada la sol·licitud formulada.
  
b) Aportació dels recursos necessaris per al desenrotllament del programa, amb fonament en l'ordre de convocatòria, la resolució aprovatòria i el projecte d'actuació presentat.
  
c) Justificació, davant de l'administració concedent, de l'adscripció dels fons subvencionats als fins per als quals van ser atorgats, en els termes de l'article 47 del Text Refós de la Llei d'Hisenda Pública de la Generalitat Valenciana, i en els terminis establits en l'apartat 11 de la present ordre.
  
d) Subjecció de l'entitat promotora a la supervisió dels programes per personal de les respectives conselleries i a les actuacions de control financer que legalment corresponguen.
  
e) Facilitar l'assistència del personal docent i de coordinació dels programes de garantia social, a totes les reunions i trobades que siguen promogudes per qualsevol de les 2 conselleries per al millor desenrotllament d'esta acció formativa.
  
f) Aportació, després de la finalització del projecte, de la memòria de l'acció formativa, d'acord amb el que preveu l'apartat 24 de les bases.
  
g) Comunicar a la Conselleria de Cultura i Educació i a la Conselleria d'Economia, Hisenda i Ocupació la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat.
  
h) No percebre cap quantitat de l'alumnat participant en l'acció subvencionada.
  
Catorze. Minoracions i resolució de l'ajuda concedida.
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades que en el seu conjunt superen el cost de l'activitat a desenrotllar pel beneficiari, podrà donar lloc a la minoració de la subvenció concedida.
  
En especial, a la vista de la documentació presentada, relativa al programa desenrotllat per l'entitat, es procedirà a la minoració de la subvenció concedida en els següents supòsits:
  
- No haver-se impartit la totalitat de les hores lectives aprovades per resolució. Es procedirà en este supòsit a la minoració proporcional de la subvenció concedida per a les parts A i B.
  
- Per baixes dels alumnes. Es realitzarà la minoració per este concepte en la segona fase del programa de garantia social, d'acord amb els següents criteris:
  
. Fins al 31 de gener, quan es produïsca una disminució del nombre d'alumnes, l'entitat haurà de donar d'alta nous participants, fins a completar el nombre d'alumnes que establisca la resolució de concessió d'ajudes. Cas de no efectuar-ho, s'aplicarà la minoració proporcional corresponent en la Part A i en la Part B de la subvenció.
  
. Si a partir de l'1 de febrer, inclòs, es produïra una disminució del nombre d'alumnes no imputable a l'entitat, només es minorarà la part B del mòdul econòmic des de la tercera baixa inclosa. No s'aplicarà cap minoració quan l'abandonament de l'alumne, en esta segona meitat del curs, es dega a contractació degudament acreditada, el que s'acreditarà per mitjà de declaració responsable on conste el nom de l'empresa, la data de contractació i el número patronal, punts que poden ser comprovats per l'administració en les seues funcions d'inspecció.
  
- Per no haver-se justificat en els termes establits en la present ordre i en la resolució de concessió d'ajudes la totalitat de les despeses subvencionades.
  
- Per no haver-se acreditat íntegrament el compromís d'inserció assumit per l'entitat, es podrà procedir a la minoració proporcional al grau de compliment de fins a un 50% de la subvenció concedida per a les parts A i B, tant en la primera com en la segona fase, o de l'import resultant després de practicar les minoracions oportunes, si s'escau, Els contractes que justifiquen la inserció dels alumnes tindran una duració d'almenys tres mesos i seran per jornada completa.
  
2. L'incompliment pel beneficiari de qualsevol dels requisits, condicions i altres circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent procediment, que podrà finalitzar, si s'escau, acordant el reintegrament de les quantitats percebudes i l'exigència de l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida, en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida, o de les condicions imposades per a la seua concessió en l'aprovació de la programació.
  
- Percepció per part de l'entitat beneficiària de qualsevol quantitat econòmica procedent de l'alumnat participant en els cursos.
  
- La falsedat de les dades contingudes en la declaració prevista en l'apartat 11.1 de la present ordre.
  
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present ordre.
  
Tot això sense perjuí d'allò que s'ha previst en els articles 28, 3 i 4, 37 i 45 de la Llei 8/1988, de 7 d'abril, d'Infraccions i Sancions en l'Ordre Social.
  
Quinze. Control, assistència i supervisió.
  
1. Les entitats promotores donaran compte mensualment de les altes i baixes de l'alumnat a la Direcció General d'Ordenació i Innovació Educativa i Política Lingüística, a la Inspecció Educativa i a les Direccions Territorials de la Conselleria d'Economia, Hisenda i Ocupació, segons l'òrgan que haja concedit la subvenció.
  
2. Únicament s'acceptarà la incorporació de nous alumnes fins al 30 de gener.
  
3. El seguiment i la supervisió dels programes estarà a càrrec, al llarg de tota l'acció formativa, de personal de les 2 conselleries.
  
CAPÍTOL III
  
Normes relatives a la realització
  
dels programes de garantia social
  
Setze. Alumnat.
  
Els destinataris dels programes de garantia social són els que s'establixen en l'apartat 4 de l'Ordre de 24 de febrer de 2000, amb els requisits i condicions que en ell s'assenyalen.
  
Quan el nombre màxim d'alumnes per grup es reduïsca per la incorporació d'alumnes amb necessitats educatives especials, d'acord amb el punt 6 del citat apartat, a efectes econòmics els mòduls A i B de la subvenció es comptabilitzaran com a 15 alumnes.
  
Dèsset. Selecció de l'alumnat.
  
1. Les entitats promotores hauran de seguir els criteris que s'establisquen en les instruccions de funcionament de la Direcció General d'Ordenació i Innovació Educativa i Política Lingüística referent a la selecció i matriculació de l'alumnat, per a totes les modalitats de programes.
  
En tot cas hauran de tindre en compte:
  
a) L'atenció prioritària de joves desescolaritzats/ades i sense cap titulació acadèmica i/o professional que els possibilite la seua inserció en la vida activa o la continuació d'estudis.
  
b) La inclusió en els programes de joves amb problemàtica social, en situació de risc o exclusió social per als quals es procurarà una ràtio en el grup matriculat, compensada com cal, que possibilite l'eficàcia de l'acció formativa.
  
c) L'atenció a joves escolaritzats s'efectuarà després que estos s'hagen beneficiat de totes les mesures possibles d'atenció a la diversitat en el seu propi centre d'origen. Els programes de garantia social, no han de constituir una via d'eixida prematura del sistema educatiu per a alguns alumnes, per la qual cosa per al seu accés a un programa haurà de seguir-se el procés indicat en el apartat 4.4 de l'Ordre de 24 de febrer de 2000 (DOGV 3.708, de 14.03.2000).
  
d) Que les característiques i aptituds de cada alumne/a s'adeqüen a les condicions de l'especialitat formativa del programa i a aquelles altres que l'aprenentatge i l'exercici de determinat ofici requerisquen, sense que hi haja, incompatibilitat o impossibilitat real per a l'exercici de la professió o el seu aprenentatge.
  
e) Que per a la matrícula d'alumnes amb necessitats especials s'aportarà, necessàriament i en tot cas, certificat actualitzat del seu grau de minusvalidesa i un informe expedit pel Servei Psicopedagògic Escolar i/o gabinet psicopedagògic autoritzat on queden arreplegades les necessitats educatives especials que té l'alumne/a per tal de realitzar la seua adequada orientació i assegurar que el programa elegit és el més adequat. Es tindrà, per tant, en compte la seua discapacitat, nivell d'autonomia personal i social de forma que la participació en el programa de garantia social li permeta accedir i mantindre un lloc de treball.
  
2. Excepcionalment, i amb l'informe favorable previ de la Inspecció Educativa, la Direcció Territorial de Cultura i Educació corresponent podrà autoritzar la inclusió en els programes de garantia social d'aquells alumnes que, havent participat en alguna de les accions formatives de cursos anteriors, no hagueren aconseguit els objectius previstos pel programa.
  
Díhuit. Estructura i duració.
  
La duració i l'estructura dels programes de garantia social seran les indicades en els apartats 5 i 6 de l'Ordre de 24 de febrer de 2000.
  
Dènou. Pràctiques.
  
Les pràctiques dels programes de garantia social es desenrotllaran d'acord amb el que preveu l'apartat 7 de l'Ordre de 24 de febrer de 2000.
  
Vint. Professorat.
  
Els programes, en totes les modalitats, seran desenrotllats per un equip educatiu de base, la composició del qual s'ajustarà al que establix l'apartat 8 de l'Ordre de 24 de febrer de 2000.
  
Vint-i-u. Programacions.
  
Els centres o institucions responsables del desenrotllament d'un programa de garantia social hauran d'elaborar la seua programació general i les programacions didàctiques de les àrees i activitats corresponents, que s'hauran de subjectar íntegrament al que disposa l'apartat 9 de la repetida Ordre de 24 de febrer de 2000.
  
Vint-i-dos. Avaluació de l'alumnat.
  
1. L'avaluació de l'alumnat que participe en programes de garantia social es realitzarà d'acord amb el que indica l'apartat 10 de l'Ordre de 24 de febrer de 2000.
  
2. Durant el desenrotllament del programa, cada professor farà el seguiment i l'avaluació del component formatiu que impartisca, deixant constància per escrit, dels resultats de la citada avaluació contínua en les sessions de seguiment i avaluació que l'equip educatiu realitzarà periòdicament, coordinades pel tutor. L'avaluació final, resultat del seguiment i l'avaluació de tot el procés formatiu, podrà ser supervisada per les conselleries d'Economia, Hisenda i Ocupació i de Cultura i Educació.
  
Vint-i-tres. Qualitat de la docència.
  
Durant la impartició de cada programa es demanarà l'opinió de l'alumnat sobre la docència que està rebent. L'entitat subvencionada facilitarà l'accés i la realització de les proves oportunes, i serà informada del contingut i del seu resultat.
  
Vint-i-quatre. Finalització/Memòria.
  
L'entitat beneficiària de la subvenció haurà d'aportar la documentació de finalització arreplegada en l'apartat 12 de l'Ordre de 24 de febrer de 2000, en el termini de 15 dies naturals des de la finalització de cada programa, davant de les direccions territorials corresponents de les 2 conselleries. Una còpia es remetrà, igualment, a la Inspecció Educativa.
  
Vint-i-cinc. Certificat.
  
L'alumnat que haja participat en el programa de garantia social rebrà un certificat, amb el contingut i els requisits que s'assenyalen en l'apartat 11 de l'Ordre de 24 de febrer de 2000 i en la seua disposició addicional primera.
  
DISPOSICIONS ADDICIONALS
  
Primera
  
Per la present ordre es convoquen les subvencions per al desenrotllament de programes de garantia social per al curs 2000-2001, que s'hauran de sol·licitar en el termini assenyalat en l'apartat 6.2.
  
Segona
  
En compliment del que preveu l'article 47 del Text Refós de la Llei d'Hisenda Pública de la Generalitat Valenciana, l'import global màxim que podrà destinar-se al finançament de les ajudes previstes en la present ordre per al curs 2000-2001 serà de 0.984.256.574 PTA. (7.897.299,05 euros), distribuïdes en 2 fases:
  
a) Primera fase: s'assigna una quantia màxima de 097.137.240 de PTA. (3.137.283,18 euros), dels quals el 70% correspon a l'aportació del Fons Social Europeu i el 30% restant correspon a l'aportació de la Generalitat Valenciana, a càrrec del programa 421.30, línia 406/000/00 del capítol IV i línia 701/000/00 del capítol VII, de la Llei de Pressupostos de la Generalitat Valenciana per a 2000, la distribució per modalitats de la qual serà la següent:
  
- Modalitat de formació-ocupació: 291.118.632 de PTA. (961.619,37 euros) de capítol IV i 35.924.362 de PTA. (90.151,82 euros) de capítol VII.
  
- Modalitats d'Iniciació Professional i per a Alumnat amb Necessitats Educatives Especials: 446.563.809 de PTA. (1.484.499,90 euros) de capítol IV i 088.645.869 de PTA. (60.101,21 euros) de capítol VII.
  
b) La segona fase dels programes de garantia social serà finançada per les conselleries d'Economia, Hisenda i Ocupació i de Cultura i Educació, amb una quantia màxima de 984.890.359 de PTA. (4.760.015,87 euros), dels quals el 70% correspon a l'aportació del Fons Social Europeu i el 30% restant correspon a l'aportació de la Generalitat Valenciana, i estarà condicionada a l'existència de consignació pressupostària suficient en el dit exercici. Es podran imputar en este cas les despeses realitzades des de l'1 de gener de 2001. Per Ordre de les Conselleries de Cultura i Educació i d'Economia, Hisenda i Ocupació es donarà publicitat de les línies de subvenció i de l'import global màxim destinat per a la concessió de les ajudes corresponents a l'any 2001.
  
L'específica consignació pressupostària destinada a la segona fase, el seu efectiu atorgament, la forma en què es produïsquen els lliuraments i la seua justificació quedaran condicionats, en tot cas, a la normativa pressupostària vigent per a l'exercici 2001 i, si s'escau, a les instruccions que dicten les Conselleries d'Economia, Hisenda i Ocupació i de Cultura i Educació.
  
DISPOSICIÓ TRANSITÒRIA
  
Durant el curs 2000-2001, la Conselleria de Cultura i Educació resoldrà, gestionarà i pagarà la primera fase compresa entre l'1 de setembre de 2000 i el 30 de desembre del mateix any dels programes de garantia social corresponents a la modalitat formació-ocupació.
  
El director general d'Ordenació i Innovació Educativa i Política Lingüística, per delegació del conseller de Cultura i Educació resoldrà l'atorgament o denegació de les subvencions previstes en la present ordre per a la modalitat formació-ocupació corresponents a la primera fase del curs 2000-2001, compresa entre l'1 de setembre de 2000 i el 30 de desembre del mateix any.
  
DISPOSICIÓ FINAL
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10,14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant dels consellers de Cultura i Educació i d'Economia, Hisenda i Ocupació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 13 de juny de 2000
  
El conseller d'Economia, Hisenda i Ocupació,
  
VICENTE RAMBLA MOMPLET
  
El conseller de Cultura i Educació,
  
MANUEL TARANCÓN I FANDOS
  
ANNEX I
  
OBSERVACIONS
  
En qualsevol de les modalitats dels programes de garantia social previstes en l'article 3 de les presents bases, les entitats hauran de programar l'Àrea de Formació Professional Específica d'acord amb les especialitats que figuren en el present annex.
  
L'Àrea de Formació Professional Específica haurà de tindre en tot cas una duració total de 540 hores, de les quals seran certificables per mitjà dels certificats de professionalitat de la formació professional ocupacional, d'acord amb el que preveu la disposició addicional primera de l'Ordre de 24 de febrer de 2000, aquelles que corresponguen a una especialitat completa de les que figuren a l'annex II - A o a una o diverses de les unitats de competència que les integren.
  
Les Direccions Territorials d'Ocupació de la Conselleria d'Economia, Hisenda i Ocupació (Servei de Formació i Inserció Professional) i les Direccions Territorials de la Conselleria de Cultura i Educació, facilitaran a les entitats que ho sol·liciten una llista en què s'especifiquen les unitats de competència que integren cada una de les especialitats incloses en l'annex I - A i la seua duració.
  
ANNEX II
  
Criteris per a l'avaluació de sol·licituds d'ajuda
  
en els Programes de Garantia Social,
  
previstos en la present ordre
  
A partir de publicació de la present Ordre conjunta de les Conselleries de Cultura i Educació i d'Economia, Hisenda i Ocupació, per la qual s'aproven les bases reguladores i el procediment general per a la concessió de subvencions per al desenrotllament de programes de garantia social en totes les seues modalitats, cal definir unes variables objectives per tal de poder aplicar els criteris que es desprenen de la norma sense que es produïsquen resultats discriminatoris per a les entitats sol·licitants.
  
I. Metodologia.
  
Tota sol·licitud presentada per entitats que concórreguen al desenrotllament de programes de Garantia Social, a l'empara de la present Ordre conjunta de les Conselleries de Cultura i Educació i d'Economia, Hisenda i, està subjecta a una doble avaluació:
  
- Una avaluació formal.
  
- Una valoració material.
  
El procés de valoració utilitzarà uns indicadors mesurables quantitativament, d'acord amb els criteris que establix la norma, de forma que, la puntuació aconseguida per l'acció permeta a l'òrgan resolutori prendre la decisió d'aprovar o denegar la subvenció sol·licitada.
  
II. Criteris per a l'avaluació formal.
  
1. Fases de l'avaluació formal.
  
L'avaluació de sol·licituds presentades per les entitats, que es referix la present Ordre, es realitzarà a través de 2 fases:
  
1a Fase: Avaluació sobre la documentació presentada.
  
L'entitat proposa la impartició de l'acció formativa en les condicions i amb els recursos humans i materials descrits en el projecte socioeducatiu d'actuació aportada (en format escrit i magnètic) i altres documentació complementària relativa a prospecció realitzada, contactes amb empreses, compromís voluntari d'inserció d'alumnes, programació d'objectius, etc., a considerar en el procés d'avaluació.
  
L'avaluació en esta fase es realitzarà sobre dita documentació, que compromet a l'entitat a impartir l'acció en tals condicions i amb els mitjans descrits.
  
2a Fase: Verificació.
  
Aquelles accions formatives presentades per l'entitat que hagen superat la primera fase de valoració i per tant siguen susceptibles d'aprovació, seran objecte de verificació.
  
Esta fase és del tot necessària per a aquelles entitats que presenten programes de garantia social amb característiques no conegudes prèviament.
  
Es prestarà especial atenció, pel que fa a instal·lacions generals, aules i tallers destinats a classes teòriques i pràctiques, equip didàctic, etc. que inexcusablement han d'estar disponibles per a una valoració positiva.
  
El tècnic valorador haurà d'assessorar l'entitat sobre la possible millora dels recursos existents, així com sobre aquells altres que hauran d'estar disponibles, abans del començament del programa (cas d'aprovar-se la sol·licitud), de forma que en aquell moment es complete la disponibilitat de recursos descrits en la memòria presentada per l'entitat.
  
Si es considera necessari, es mantindrà una entrevista amb el responsable de l'entitat en relació amb l'acció formativa sol·licitada per tal de demanar informació sobre aquells aspectes que complementen l'avaluació inicial realitzada en la 1a fase.
  
La 2a fase de valoració haurà de confirmar o modificar l'avaluació prèvia realitzada en la 1a fase.
  
2. Avaluació formal
  
Serà d'aplicació en aquelles sol·licituds que hagen superat els condicionants formals que preveu la present Ordre.
  
En primer lloc, el tècnic valorador, després d'estudiar el contingut del programa proposat per l'entitat en el projecte socioeducatiu d'actuació, referenciarà (buscarà la correspondència) entre l'acció presentada i l'especialitat que en major mesura s'ajuste al contingut del projecte proposat.
  
Després de dita determinació, es procedirà a l'avaluació corresponent.
  
L'avaluació formal consta dels següents apartats:
  
2.1. Apartat 1r: Trajectòria de l'entitat en gestió d'inserció laboral o reinserció educativa.
  
Determinarà les gestions cap a la inserció o reinserció d'alumnes realitzades per l'entitat i es mesurarà prenent com a base els alumnes que han finalitzat en cada una de les accions aprovades a l'entitat en les 2 últimes convocatòries.
  
Aquelles entitats que desitgen aportar dades sobre inserció laboral o reinserció educativa d'alumnes que hagen finalitzat accions corresponents a la convocatòria dels programes de Garantia Social, dels dos cursos anteriors al de la convocatòria, hauran d'adjuntar a les sol·licituds d'ajuda, la següent documentació:
  
- Còpies de contractes laborals realitzats entre l'inici del programa de garantia social i la presentació de la sol·licitud d'ajuda per al curs en qüestió. Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat que es tracte, havent d'estar relacionat amb el contingut de la formació rebuda.
  
- Còpies de documents justificatius de la reinserció educativa dels alumnes realitzats entre la finalització del programa de garantia social i la sol·licitud d'ajuda.
  
Les entitats que aporten dades d'alumnes en les condicions que s'indiquen hauran d'aportar dades de totes les accions aprovades en la convocatòria anterior. En cas contrari, i per a les entitats que presenten la documentació descrita, es considerarà nul·la la inserció de les accions sense aportació de dades.
  
La inserció s'avaluarà a través de l'indicador que figura a continuació:
  
- Percentatge global d'inserció laboral o reinserció educativa d'alumnes aconseguit per l'entitat, considerant com a base el conjunt d'alumnes que han finalitzat accions, durant la convocatòria anterior.
  
Cada un dels percentatges indicats es valorarà d'acord amb el barem següent:
  
Percentatge d'inserció o reinserció educativa Puntuació
  
Major de 30% 4
  
10 € 30% 3
  
La inserció o reinserció de cada alumne amb necessitats educatives especials es considerarà a efectes de càlcul per a este apartat, com a inserció doble, és dir, igual a la dels alumnes sense estes característiques.
  
No es consideraran les dades aportades, i per tant no es puntuarà este apartat, en el cas de percentatges globals menors del 10%.
  
Si l'entitat sol·licitant no haguera col·laborat anteriorment en els programes de garantia social no es procedirà a la valoració d'este apartat.
  
2.2. Apartat. 2n: Infraestructura
  
Este apartat mesura el nivell de qualitat dels recursos materials necessaris per a la impartició de l'acció i que aporta l'entitat, indicant-los en el projecte d'actuació corresponent.
  
S'avaluaran separadament cada un dels recursos que a continuació s'indiquen i s'exigirà un nivell mínim d'adequació per a cada un d'ells, per considerar-los factors limitants en la transmissió de la consecució dels objectius del programa que adquirirà l'alumne .
  
S'avaluaran de forma individualitzada els següents recursos:
  
a) Instal·lacions:
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que té per a poder impartir la formació sol·licitada sense que es produïsquen solapaments de mitjans.
  
Indicadors:
  
- Superfície útil del local en relació al nombre d'alumnes proposats.
  
- Nivell d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes en relació a les tasques a desenrotllar.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.)
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Una aula per especialitat tindrà un mínim de 30 metres quadrats per a grups de 15 alumnes.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: Estarà ocupada amb mobiliari docent per a 15 places d'adults, a més a més dels elements auxiliars.
  
- Neteges i serveis higienicosanitaris en nombre adequat a la capacitat del centre.
  
b) Equip didàctic:
  
Indicadors:
  
- Quantitat i qualitat dels equips utilitzats i la seua idoneïtat amb el programa i el nombre d'alumnes proposat.
  
- Estat de conservació i grau d'obsolescència o innovació dels equips.
  
- Mesures de seguretat, higiene i instal·lació.
  
c) Material fungible:
  
Indicadors:
  
- Qualitat dels materials de consum proposats.
  
- Quantitat i suficiència dels materials en relació al nombre d'alumnes proposat.
  
- Adequació del material fungible a l'especialitat.
  
- Disponibilitat del material de consum necessari per a impartir la formació sol·licitada tant teòrica com a pràctica.
  
Els nivells de baremació en este apartat seran els següents:
  
Nivell del recurs Puntuació
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Moltt baix, nul 0
  
Després d'avaluar separadament cada un dels recursos (instal·lacions, equip didàctic i material fungible), s'exigirà una puntuació mínima de dos en cada un d'ells. Cas contrari, la puntuació de dits conceptes determinaran el motiu a argumentar en la proposta de resolució denegatòria de l'acció que s'elevarà a l'òrgan resolutori.
  
Cas de superar els mínims descrits, la valoració final de l'acció sol·licitada en este apartat serà el resultat d'aplicar la mitjana aritmètica dels nivells mitjans aconseguits en els diferents apartats.
  
2.3. Apartat. 3r. Expectatives d'inserció laboral o educativa previstes en l'acció sol·licitada.
  
Este apartat mesura l'adequació del programa sol·licitat per l'entitat a l'objectiu final previst d'inserció laboral o reinserció educativa dels alumnes, a l'acabar la formació.
  
Els resultats de la prospectiva han de ser aportats per l'entitat en el projecte d'actuació corresponent.
  
Mesurarem dos indicadors:
  
a) Compromís formal d'inserció de l'alumnat:
  
L'entitat sol·licitant, com a pas previ al disseny de l'acció formativa, haurà dedetectar les necessitats d'ocupació que considere que s'ajusten a les característiques de l'alumnat en el seu entorn comarcal després del qual proposarà la resposta formativa.
  
El citat procés constituïx el pla d'ocupació que l'entitat sol·licitant presentarà per a garantir l'objectiu final d'inserció.
  
Indicadors:
  
- Compromisos formals de l'entitat de gestionar la inserció dels alumnes formats en modalitats de contractació vigents i que no porten associat al contracte, la repetició dels continguts de l'acció formativa impartida.
  
Es prendran en compte únicament per a acreditar la inserció, els contractes laborals realitzats amb alumnes que finalitzen l'acció formativa, de duració igual o superior a tres mesos i a jornada completa setmanal, independentment de l'activitat que es tracte, havent d'estar relacionats amb el contingut de l'activitat formativa o període de treball real equivalent en el cas de contractacions a temps parcial.
  
Els programes de garantia social aprovats en estes condicions suposaran una resolució condicionada a la demostració per part de l'entitat del compromís adquirit.
  
La documentació acreditativa es presentarà junt a la declaració de despeses originades per la impartició de l'acció. La quantia econòmica de la subvenció concedida es minorarà proporcionalment al nivell de compliment de l'obligació adquirida, amb un límit màxim de minoració del 50% de la quantia econòmica per este concepte.
  
El compromís d'inserció a què opte l'entitat és de caràcter voluntari i en tot cas haurà de formalitzar-se omplint la fitxa corresponent.
  
No s'estimaran compromisos d'inserció menors del 20% dels alumnes formats.
  
b) Pla d'inserció laboral o reinserció educativa per als alumnes formats.
  
En el cas que l'entitat no assumisca un compromís formal d'inserir l'alumnat, tal i com es definix en l'apartat anterior, es tindran en compte els següents indicadors:
  
- Relació d'empreses amb què s'ha establit contacte i les dades (nom de l'empresa, activitat econòmica, persona de contacte, càrrec, etc.) de les quals vénen detallades per l'entitat en l'apartat 2.1 del projecte presentat.
  
- Objectius de reinserció educativa previstos per als alumnes participants, en funció del seu nivell inicial i de la programació d'objectius previstos al respecte.
  
Els nivells de baremació per a estos indicadors seran els següents:
  
a) Compromís formal d'inserció:
  
Concepte Puntuació
  
Compromís formal d'inserció
  
major del 40% dels alumnes
  
que finalitzen el curs 4
  
Compromís formal d'inserció
  
entre el 20% i 40% dels alumnes
  
que finalitzen el curs 3
  
b) Pla de inserció laboral o reinserció educativa:
  
Cas de no existir compromís formal de contractació d'alumnes per part de l'entitat, es valorarà de la forma següent:
  
Hi ha una relació d'almenys tres empreses, amb les quals consta
  
que s'ha establit contacte o un adequat pla de reinserció educativa
  
per a l'alumnat que acabe la formació.: 1
  
Sense aportació d'objectius finals adequats.: 0
  
La puntuació inicial obtinguda amb estos indicadors s'incrementarà per a les accions que s'impartisquen en barris d'acció preferent, de la forma següent:
  
Puntuació inicial obtinguda és 1 o inferior passa a nivell 2.
  
Puntuació inicial obtinguda és 3 passa a nivell 4.
  
III. Criteris per a la valoració material.
  
1. valoració-material.
  
Aquelles sol·licituds que hagen superat els nivells llindars mínims en l'avaluació formal seran objecte d'una valoració material en aplicació dels criteris que establix l'apartat 7.... de la present Ordre de les Conselleries de Cultura i Educació i d'Economia, Hisenda i Ocupació.
  
Es recorda que en l'avaluació formal s'exigix superar un nivell de puntuació mínim en:
  
Apartat 2n. Instal·lacions (puntuació mínima de dos)
  
Equip didàctic (puntuació mínima de dos)
  
Material fungible (puntuació mínima de dos)
  
Apartat 3r. Nivell mitjà (puntuació mínima d'un)
  
La valoració material es realitzarà per una Comissió mixta, que analitzarà el contingut teòric i pràctic, la metodologia d'impartició, l'equip docent i l'oportunitat de realització dels cursos sol·licitats que aconseguisquen la present fase de valoració.
  
La valoració material constarà dels apartats següents:
  
1.1. Apartat 1r: Recursos tecnicopedagògics.
  
Es valoraran de forma individualitzada cada un dels recursos tecnicopedagògics que aporte l'entitat per al desenrotllament de l'acció com ara contingut teoricopràctic proposat, metodologia d'impartició i professorat. Generalment, se referenciaran els apartats del projecte d'actuació presentat amb els d'aquella especialitat-tipus que més s'ajuste al contingut del projecte proposat.
  
Es podrà utilitzar en el procés de valoració, qualsevol altre paràmetre substitutiu o complementari a l'especialitat tipus de referència com ara, criteri de l'expert competent en l'especialitat sol·licitada, projecte formatiu impartit amb anterioritat a la comarca amb alt grau d'inserció laboral, etc.
  
Els recursos tecnicopedagògics es valoraran d'acord amb els indicadors que figuren a continuació:
  
a) Contingut teoricopràctic:
  
Indicadors:
  
- Considerar el grau en què el contingut teoricopràctic del programa de garantia social garantix l'èxit dels objectius finals plantejats en el projecte presentat, en funció que els alumnes al finalitzar el curs, adquirisquen la formació bàsica, maduració personal i qualificació o especialització professional necessària o si s'escau la reinserció educativa.
  
- Coherència entre la relació seqüencial i el contingut de cada mòdul formatiu proposat amb l'adquisició de les capacitats que es volen desenrotllar.
  
- Grau d'innovació i introducció de noves tecnologies en els continguts teoricopràctics del programa presentat.
  
- Inclusió en els programes teoricopràctics d'especialització professional de nous mòduls amb contingut de la mateixa professió, per tal d'augmentar les expectatives d'ocupació dels alumnes.
  
- Idoneïtat dels temps proposats per al desenrotllament de l'acció formativa i la seua distribució proporcional en classes teòriques i pràctiques.
  
- Qualitat en la programació de la formació bàsica, maduració personal, qualificació o especialització professional i activitats complementàries.
  
- Es baremarà d'acord amb la puntuació següent:
  
Nivell del recurs i Puntuació
  
Excel·lent. S'ajusta adequadament al model d'especialitat i
  
formació bàsica, fins i tot presenta millores substancials
  
(innovació, recursos tecnològics, ..., etc.): 4
  
Bona. S'ajusta als mínims fixats en el model d'especialitat-tipus i formació bàsica.: 3
  
Regular. Mostra deficiències no greus en algun dels apartats
  
que s'arrepleguen en els referents: 2
  
Deficient. Mostra prou deficiències en diversos apartats dels
  
que s'arrepleguen en els referents: 1
  
Molt deficient. No s'ajusta al model d'especialitat. Mostra deficiències molt greus: 0
  
b) Metodologia d'impartició:
  
Es valorarà el grau d'idoneïtat en la metodologia d'aprenentatge proposada considerant l'especialitat sol·licitada i el nivell inicial de coneixements dels alumnes.
  
A més a més es considerarà:
  
- En quina mesura l'entitat descriu i explícita els objectius del curs.
  
- Ordre d'impartició dels mòduls formatius i corresponent a la formació professional específica segons una seqüència progressiva del grau de dificultat.
  
- Idoneïtat de la metodologia proposada i la seua adequació als objectius de l'acció i al perfil d'accés dels candidats.
  
- Tutorització i orientació personalitzada a cada un dels alumnes.
  
- Viabilitat del sistema d'avaluació proposat en el projecte presentat per al seguiment del rendiment de l'alumne.
  
Les pràctiques inclouen activitats adequades a la naturalesa del programa.
  
Programació de la resta de components formatius del programa.
  
Es baremarà d'acord ambla puntuació següent:
  
Nivell del recurs Puntuació
  
Excel·lent. Quan se explícita perfectament i
  
és molt adequat el referent 4
  
Bueno. Enuncia correctament i és adequat el referent 3
  
Regular. Enuncia breument i és acceptable el referent 2
  
Deficient. El referent no és adequat 1
  
Molt deficient. No es preveu el referent 0
  
c) Professorat.
  
Indicadors:
  
c1) Titulació acadèmica idònia que exigix l'especialitat a impartir.
  
Es baremarà d'acord amb puntuació següent:
  
Nivell del recurs Puntuació
  
Titulació adequada. Màxim nivell de formació 4
  
Titulació adequada. Nivell mínim de formació 3
  
Titulació afí 2
  
Titulació inadequada o no explícita 0
  
c2) Experiència professional demostrada pels docents en relació a la matèria objecte de l'acció formativa.
  
Es baremarà d'acord amb la puntuació següent:
  
Nivell del recurs Puntuació
  
Més de quatro anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c3) Experiència docent.
  
Es baremarà d'acord amb la puntuació següent:
  
Nivell del recurs Puntuació
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència docent o sense explicitar 0
  
Nota: Un any és equivalent a 400 hores d'impartició
  
c4) Nivell de formació metodològica. Només es valoraran els certificats que a l'efecte hagen expedit els departaments competents de la Generalitat Valenciana.
  
Es baremarà d'acord amb la puntuació següent:
  
Nivell del recurs Puntuació
  
Més de 80 hores 4
  
Entre 40 i 80 3
  
Entre 20 i 40 2
  
Entre 10 i 20 1
  
Menys de 10 horas 0
  
La puntuació mitjana de l'apartat c) Professorat s'obtindrà com a mitjana aritmètica dels apartats c1, c2 i el major valor obtingut entre c3 i c4.
  
S'exigix superar un nivell de puntuació mínim de dos en els valors mitjans de cada un dels recursos tecnicopedagògics d'este apartat, a excepció del professorat, en què s'exigirà una puntuació mínima d'un en el seu valor mitjà.
  
Cas de superar els mínims indicats, la valoració final de l'acció sol·licitada en este apartat serà el resultat d'aplicar la mitjana aritmètica dels nivells mitjans aconseguits en els diferents recursos.
  
1.2. Apartat 2n. Oportunitat de realització.
  
Es valorarà de forma individualitzada cada un dels següents indicadors:
  
a) Capacitat de l'entitat per a garantir la disponibilitat dels recursos humans i materials especificats en la memòria, amb anterioritat al començament previst del curs.
  
Es denegaran per este motiu totes les sol·licituds de l'entitat que sobrepassen la capacitat avaluada per al centre, de forma que s'adeqüe la programació anual d'accions formatives concedida a l'entitat amb la seua capacitat formativa real.
  
- Nivell de baremació:
  
Nivell del recurs i Puntuació
  
La capacitat del centre és suficient per a garantir la impartició del curs: 1 (valoració positiva)
  
L'acció sol·licitada sobrepassa la capacitat en instal·lacions i equips del centre: 0 (valoració negativa)
  
b) Grau de compliment de les obligacions contretes en la programació d'accions de garantia social en la convocatòria anterior, pel que fa a la impartició de la programació aprovada i en les condicions previstes en la memòria i/o previstes en la resolució d'aprovació, i a la vista de l'informe de la inspecció educativa.
  
Es tindran en compte, per a avaluar este indicador, les renúncies als cursos programats i els motius al·legats per l'entitat que justifiquen tal circumstància, així com aquells casos d'incompliment real d'impartició d'accions que no han sigut objecte de comunicació per l'entitat.
  
Es considerarà incompliment greu de l'entitat i per tant es valorarà este indicador negativament, el no haver impartit, en les condicions fixades en la normativa vigent, un percentatge superior o igual al 50% dels cursos resolts favorablement a l'entitat en la convocatòria de l'exercici anterior.
  
- Nivell de baremació:
  
Nivell del recurs i Puntuació
  
Sense accions concedides en l'anterior convocatòria
  
o compliment adequat en la programació de cursos aprovats: 1 (valoració positiva)
  
Incompliment greu en la programació aprovada en l'anterior
  
convocatòria: 0 (valoració negativa)
  
Els indicadors exposats en el present apartat sobre oportunitat de realització de l'acció sol·licitada, no formaran part de la puntuació final del procés de valoració. No afectaran a la resolució de l'expedient sempre que els valors de puntuació obtinguts siguen positius (puntuació 1). En canvi, seran motiu de denegació de la sol·licitud presentada si, després de la seua avaluació, apareix en algun d'ells valoració negativa (puntuació 0).
  
IV. Valoració final del procés d'avaluació.
  
Les sol·licituds que superen els valors llindars mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la forma següent:
  
Nivells mitjans en Percentatge sobre
  
la valoració formal la valoració final
  
- Trajectòria de l'entitat en inserció
  
laboral o reinserció educativa 10%
  
- Infraestructura docent 30%
  
- Expectatives d'inserció laboral
  
o educativa previstes en l'acció sol·licitada 30%
  
Nivells mitjans en Percentatge sobre
  
la valoració material la valoració final
  
- Recursos tecnicopedagògics 30%
  
- Si no hi ha dades en l'apartat 1r de la valoració formal:
  
Nivells mitjans Percentatge sobre
  
 la valoració final
  
- Infraestructura docent 33,33%
  
- Expectatives d'inserció laboral
  
o educativa previstes en l'acció sol·licitada 33,33%
  
- Recursos tecnicopedagògics 33,33%
  
El valor absolut de la puntuació final determinarà l'ordre de prioritat d'aprovació de les accions fins a esgotar el pressupost assignat.
  
ANNEX - III
  
Esquema genèric per elaborar la memòria final
  
- Portada: dades significatives.
  
- Sumari paginat.
  
- Presentació breu de les pàgines que seguixen.
  
I. Història i enquadrament del programa de garantia social. (breument, ja que ha estat tractada al projecte inicial).
  
II. L'equip educatiu.
  
1. Composició, titulació i responsabilitats.
  
2. Tasques prèvies a l'inici del curs: coneixement de la zona i alumnat; adaptació del programa.
  
3. Coordinació de l'equip educatiu: reunions, tasques de revisió, etc.
  
III. Alumnat.
  
1. Difusió del programa, selecció i admissió (condicionants, procés, criteris..).
  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.
  
3. Caracterització dels alumnes del programa. Mapa sociològic.
  
IV. Instal·lacions
  
1. Descripció de la infraestructura i dels espais. Reformes d'agençament. Plànol.
  
2. Relació de Maquinària, eines i utillatge.
  
3. Necessitats.
  
V. Organització i metodologia
  
1. Jornada, horari (total i per àrees) i calendari.
  
2. Metodologia global del curs (grups de treball, tipus d'organització, canals d'informació).
  
3. Criteris i instruments d'avaluació emprats (proves, entrevistes, treballs, exàmens..).
  
VI. Relacions que s'han desenrotllat.
  
6.1.De connexió amb l'entorn.
  
6.2.A les empreses i empresaris del perfil professional.
  
6.3.Als altres programes de garantia social o projectes semblants.
  
VII. Avaluació de resultats.
  
7.1.En el pla socioeducatiu.
  
7.2.En el pla laboral.
  
7.3.Relació entre recursos i resultats.
  
VIII. Conclusions i propostes de millora.
  
IX. Balanç econòmic.